La Bibia piemontèisa/Testament Neuv/Filipeis/Filipeis 2


Filipèis

2 

Se donca a-i é na quaj consolassion an Crist, s'a-i é un quaj solagi d'amor, s'a-i é na quaj comunion dë spìrit, s'a-i é na quaj afession o compassion, fé che mia gòj a sia compléta: sìe d'un medesim sentiment, àbie 'n medesim amor, sìe mach n'ànima sola, andé d'acòrdi Al pòst ëd fé le ròbe mach për vojàutri o për deve 'd blaga, i dovrìe, con umiltà, stimé j'àutri da pì che voi midem. A venta nen che ognidun a pensa mach për chiel, ma a l'ha da pensé 'dcò a j'àutri.

Ch'a-i sia donca an vojàutri dël sentiment midem ch'a-i era an Gesù Crist. Chiel, an efet, combin ch'a fussa Dé, a l'ha nen considerà l'ugualiansa con Dé coma cheicòsa da sfruté a sò vantagi, ma a l'é sveuidasse, a l'é bassasse coma 'n servitor, a l'é dventà parèj 'd tuti j'àutri, òm tra j'òm. A l'é umiliasse e a l'é dventà ubidient fin-a a meuire, ansi, gnente men-o che a meuire an s'na cros. A l'é 'dcò për lòn che Nosgnor a l'ha esaltalo fòra dë mzura e ch'a l'ha daje 'n nòm ch'a l'é dzora 'd minca d’àutri nòm, parèj che al nòm ëd Gesù tùit as buto an ginojon - a fà nen anté ch’a sio: an cel, an tèra o sot-tèra, e che minca lenga a confëssa che Gesù Crist a l'é 'l Signor, a la glòria 'd Dé 'l Pare.

Esse 'd ciàir ant ël mond 

Donca, car ij mè amis, i l'eve sèmper scotame cand ch' i j'era antrames ëd vojàutri. E adèss ch'i son da leugn, a l'é necessari ancora 'd pì . Travajé con ampegn për mostré j’arzultà 'd vòstra salvëssa con n'ubidiensa marcà da na përfonda reverensa e tëmma për Nosgnor, përchè ch’a l'é Nosgnor col ch'a fà nasse an voi tant ël desideri coma la fòrsa për fé lòn ch'a-j pias.

Fé ògni còsa sensa 'd plente e 'd ciacòt,  parèj ch'i sie sensa rimpròcc e pur, ëd fieuj ëd Nosgnor sensa macia - combin ch'i vive an mes ëd gent antamnà e përversa. I seve coma 'd ciàir an cost mond ch'a ten-o àuta la Paròla dla vita. S'i fareve parèj, ant ël Di dël Crist i l'avrai rason ëd vanteme ch'i l'hai nen corù për nen o travajà a dzoneus. Combin ch' i sia mé n'aspersion an sël sacrifissi e servissi 'd vòstra fede, im n'arglegro e n'argiojisso ansem a tuti vojàutri. Ant la midema manera 'dcò vojàutri i dovrìe esse content e arlegreve ansema a mi.

Modej 'd ministeri 

Ora, i spero, ant ël Signor Gesù, ëd mandeve bin tòst Timòt, parèj d'esse 'dcò mi ancoragià cand ch’i arseivrai 'd neuve 'd vojàutri. Përchè a-i é gnun ambelessì mej che chiel ch'a l'àbia j'istess mè sentiment për pijesse a cheur vòstra situassion. D'àutri a fan mach lòn ch'a serv për ij sò tornacont e a servo nen Gesù Crist, ma i seve che Timòt a l'é stàit butà a la preuva e ch'a l'é për dabon n'òm consacrà al servissi dl'Evangeli ansem a mi, coma s'a fussa 'n fieul ch'a serv sò pare. A l'é parèj ch'i spero 'd mandevlo sùbit cand ch'i savrai la diression ch'a pijerà mia situassion, combin ch'i l'abia la fiusa, an Nosgnor, che 'dcò mi i vnirai prest. Për ël moment, nopà, i l'hai stimà necessari 'd mandeve Epafròdito, mè frel, mè compagn d'euvra, mè compagn d'arme, ch'a l'é 'dcò stàit mandà da part vòstra për provëdde a lòn ch'i l'hai da manca. Chiel a vorerìa tant torné a vëdd-ve e a l'é tant sagrinasse 'd savèj ch' i l'eve sentù 'd sòa maladìa. An efet, chiel a l'é stàit tant malavi e bin davzin a la mòrt. Nosgnor, nopà, a l'ha avù compassion ëd chiel, e nen mach ëd chiel, ma 'dcò compassion ëd mi, për nen feme gionté d'aflission a d'aflission. A l'é për costa rason-sì che mi i l'avìa ancora 'd pì anvìa 'd mandevlo, parèj che cand ch’i lo vëdreve i peusse arlegreve e mi i peussa esse liberà da l'afann ch’i l’hai. Deje donca 'l bin-ëvnù coma s’a lo fèissa Nosgnor, con granda gòj e onoré j'òm parèj ëd chiel, dàit ch'a l'era për l'euvra dël Crist che chiel a l'é stàit davzin a la mòrt. A l'ha pa avù riguard a soa vita midema për giuteme cand ch'a l'era nen possìbil për vojàutri 'd felo.

Nòte 

Bibia
Testament Neuv
Filipeis